《月华山歌为梁道士作》
清代·陈鹏年

我昔看山到京口，郭璞坟前洒杯酒。扬子渡头争渡急，不使焦山落吾手。

廿年宦海吴越游，天驷之乘沙棠舟。元规障尘满天地，蓬壶那得寻丹丘。

去年长夏凡再至，停桡一上江天寺。江波㶁㶁鸣向人，手板腰围汗流渍。

深秋奉檄驰江干，快遂初衣返钓竿。黄茅雨湿鹧鸪叫，欲归不归行路难。

南冠驱迫何匆遽，遥指月华最深处。四时羁绊五六人，暂借丹房度朝暮。

丹房老子人姓梁，双瞳炯炯眉发黄。尽日低头弄柔翰，一生古貌游羲皇。

深山穷谷君合止，胡为混迹红尘里。为言咫尺即瀛洲，试看天吴移海水。

仙人自昔好楼居，我亦蒲团坐碧虚。写罢《黄庭》梦灵对，手招老鹤眼蘧庐。

月华之山山色好，俯视群山揖苍昊。儿时住此今白头，银杏手栽成合抱。

月华之山高嵯峨，三山海面浮髻螺。下瞰鱼龙等幺么，兴来赌尽山阴鹅。

屈指今年才六十，故旧儿孙且云集。好贮麟脯泛流霞，不采芝肪煮白石。

酌君酒，祝君篇，我兹与尔非少年。人生三万六千日，但得长闲不羡仙。

作者简介：（1663—1723）清湖南湘潭人，字北溟，又字沧洲。康熙三十年进士，授浙江西安知县。历浙江西安、江南山阳知县，累擢为江宁知府。四十四年，圣祖南巡时，总督阿山欲加赋为供应之用，鹏年力持不可而止。事后，被借故诬劾下狱，江宁人为之罢市，终仍夺官。后再起为苏州知府，官至河道总督，卒于任。卒谥恪勤。有《道荣堂文集》、《喝月词》、《历仕政略》、《河工条约》等。